EL Επίσημη Εφημερίδα της Ευρωπαϊκής Ένωσης C 197/9

Δημοσίευση αίτησης τροποποίησης σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, για τα συστήματα ποιότητας των γεωργικών προϊόντων και τροφίμων

(2016/C 197/09)

Η παρούσα δημοσίευση παρέχει το δικαίωμα ένστασης κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1).

ΕΝΙΑΙΟ ΕΓΓΡΑΦΟ

«Carmarthen Ham»

Αριθ. ΕΕ: UK-PGI-0005-01229 — 19.05.2014

ΠΓΕ ( X ) ΠΟΠ ( )

1. Ονομασία

«Carmarthen Ham»

2. Κράτος μέλος ή τρίτη χώρα

Ηνωμένο Βασίλειο

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.2. Προϊόντα κρέατος (μαγειρευτά, παστά, καπνιστά κ.λπ.)

3.2. Περιγραφή του προϊόντος για το οποίο ισχύει η ονομασία υπό 1

Το «Carmarthen Ham» είναι ένα είδος αλατισμένου ζαμπόν που έχει υποστεί ξήρανση με έκθεση στον αέρα Το συγκεκριμένο ζαμπόν αναρτάται, σε θερμοκρασία 16-26 βαθμών Κελσίου, για περίοδο διάρκειας 6 έως 9 μηνών. Η ηλικία του «Carmarthen Ham» υπολογίζεται από την πρώτη ημέρα της αλάτισης.

Το τελικό προϊόν έχει, στην εξωτερική πλευρά, σχήμα στρογγυλεμένο στη βάση και είναι κωνικό στην κορυφή. Εξωτερικά, το ακέραιο «Carmarthen ζαμπόν» έχει βαθύ μπεζ χρώμα και η εξωτερική επιφάνεια (ή το δέρμα), δημιουργεί μια αίσθηση ξηρού και σκληρού δέρματος.

Όταν το «Carmarthen Ham» κόβεται σε φέτες, παρουσιάζει, καθ’ όλη τη διάρκεια της διαδικασίας, ομοιόμορφο έντονο ρόδινο έως βαθυκόκκινο χρώμα, με διάσπαρτο υπόλευκο λίπος. Έχει ελαφρώς αλμυρή και γλυκιά γεύση χοιρινού κρέατος και τρυφερή και ελαστική υφή. Το προϊόν έχει λεπτή και απαλή γεύση, κάπως αλμυρή, που προσδίδει μια ισόρροπη αίσθηση, μεταξύ τρυφερού και βουτυρώδους. Το «Carmarthen Ham» έχει χαρακτηριστικό λεπτό άρωμα, χαρακτηριστικό του ζαμπόν που έχει υποστεί ξήρανση με έκθεση στον αέρα. Το ζαμπόν διαλύεται όταν έλκεται και έχει λεία μαλακή υφή.

Η χημική σύσταση του «Carmarthen Ham» είναι η ακόλουθη:

Γραμμάρια/100 γραμμάρια Περιεκτικότητα σε πρωτεΐνες 26,8 Περιεκτικότητα σε υδατάνθρακες 0,0 Εκ των οποίων, σάκχαρα 0,0 Περιεκτικότητα σε λιπαρά 5,9 Εκ των οποίων, κεκορεσμένα 2,5 Μονοακόρεστα 2,8 Πολυακόρεστα 0,5 Ενεργειακή αξία 673,9 KJ/100 160,3 kilocalories/100 Περιεκτικότητα σε αλάτι 7,3 g

Το στρώμα λίπους, που είναι κρεμώδες στην υποδερμική επιφάνεια δεν πρέπει να υπερβαίνει το μέγιστο αποδεκτό μήκος των 5 mm.

Το συγκεκριμένο ζαμπόν παρουσιάζεται και διατίθεται στο εμπόριο ως ολόκληρο ζαμπόν ή χωρίς κόκκαλο, τεμαχισμένο σε φέτες και συσκευασμένο σε τεμάχια διαφόρου βάρους και διαφόρων σχημάτων, ανάλογα με τις εκάστοτε απαιτήσεις των πελατών.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

Ζύγιση νωπών χοιρινών μηρών βάρους 8-10 kg από χοίρους που προέρχονται από αναγνωρισμένα χοιροτροφεία. Οι νωποί μηροί χοίρων προέρχονται από Landrace, Large White ή φυλές Ουαλίας ή από διασταυρώσεις που προέρχονται από τις ανωτέρω φυλές.

Μαγειρικό αλάτι

Συντηρητικά (Νιτρικό κάλιο (E 252), Νιτρικό νάτριο (E 250))

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

— κοπή και διαμόρφωση των μηρών των χοίρων

— προσθήκη συντηρητικού

— προσθήκη αλατιού

— νέα προσθήκη αλατιού

— έκπλυση

— προσθήκη διχτυού στα ζαμπόν

— ωρίμανση ή τελειοποίηση του ζαμπόν

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

—

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

—

4. Συνοπτική οριοθέτηση της γεωγραφικής περιοχής

Η οριοθετημένη γεωγραφική περιοχή καλύπτει την περιοχή γύρω από την πόλη Carmarthen.

Η οριογραμμή της ξεκινά από το σημείο στο οποίο ο ποταμός Taf εκβάλλει στον κόλπο Carmarthen Bay και κατευθύνεται προς βορειοδυτικά έως το σημείο όπου ο ποταμός Taf φθάνει στην πόλη St Clears. Κατόπιν ακολουθεί τον B 4299 προς βόρεια, διασχίζοντας το χωριό Meidrim, έως τη διασταύρωση με τον B 4333. Στη συνέχεια στρέφεται προς νοτιοανατολικά, ακολουθώντας τον Β 4333 έως το χωριό Conwyl Elfed. Από το Conwyl Elfed στρέφεται προς νότια, προς το χωριό Bronwydd Arms, ακολουθώντας τον Α484, και, στη συνέχεια, βορειοανατολικά, ακολουθώντας τον Β4301, έως το χωριό Pontarsais. Μετά το Pontarsais ακολουθεί προς νότια τον A 485 έως το χωριό Abergwili και, στη συνέχεια, ακολουθεί τον A 40 ανατολικά, έως το χωριό Nantgaredig. Από το Nantgaredig κατευθύνεται νοτίως ακολουθώντας τον B 4310 και στη συνέχεια νοτιοανατολικά, πάντοτε στον Β 4310 και φθάνει στο χωριό Drefach (ο B4310 διασταυρώνεται με τον A48). Αφού φθάσει στο Drefach, ακολουθεί τον ποταμό Gwendraeth μέσω του Kidwelly, και καταλήγει στον κόλπο Carmarthen Bay.

5. Δεσμός με τη γεωγραφική περιοχή

Το «Carmarthen Ham» είναι αλατισμένο ζαμπόν που έχει υποστεί ξήρανση με έκθεση στον αέρα, βάρους 4-5 kg· η ωρίμανσή του διαρκεί 6-9 μήνες.

Η παράδοση του συνεταιρίζεσθαι στον τομέα της χοιροτροφίας είναι μακρά σε όλη την Ουαλία, συμπεριλαμβανόμενης της Δυτικής Ουαλίας (West Wales) και της περιοχής του Carmarthen. Πολλές οικογένειες ανά την Ουαλία και ειδικότερα στην περιοχή του Carmarthen έχουν, γενεές επί γενεών, απασχοληθεί με την πάστωση ουαλικών χοίρων με ξηρό αλάτι, με σκοπό τη διατήρησή τους. Η παραγωγή του Carmarthen Ham αναπτύχθηκε κατ’ αποκλειστικότητα στο Carmarthen από τοπικό κρεοπώλη, ο οποίος διαπίστωσε ότι υπήρχε ζήτηση για ζαμπόν ωρίμανσης άνω των τριών μηνών (διάστημα που αποτελούσε, την εποχή εκείνη, συνήθη πρακτική) και για κατανάλωση του ζαμπόν ωμού, όπως στην ηπειρωτική Ευρώπη, σε αντιδιαστολή με τον παραδοσιακό τρόπο κατανάλωσης του ζαμπόν τηγανητού ή βρασμένου.

Η ιδιαιτερότητα της γεωγραφικής περιοχής στηρίζεται στις δεξιότητες και στη φήμη της. Οι σχετικές δεξιότητες στην περιοχή αυτή αναπτύχθηκαν σε διάστημα 30 ετών τουλάχιστον.

Οι ως άνω δεξιότητες στην οριοθετημένη αυτή περιοχή αντιστοιχούν σε συγκεκριμένες δεξιότητες και σε κτηθείσα πείρα καθ’ όλα τα στάδια της επεξεργασίας, ειδικότερα δε κατά τα ακόλουθα:

— Διαμόρφωση του σχήματος των μηρών, η αφαίρεση του λίπους και της σάρκας που πλεονάζουν – ώστε να επιτευχθεί το επιθυμητό σχήμα, δηλαδή σε στρογγυλό εξωτερικό σχήμα στη βάση και κωνικό στην κορυφή.

— Οι ακριβείς ποσότητες συντηρητικών και αλατιού διαφέρουν πολύ ελαφρά, ανάλογα με το βάρος και το μέγεθος του ζαμπόν και την περίοδο του έτους κατά την οποία πραγματοποιείται ο τεμαχισμός του παραγόμενου ζαμπόν. Απαιτούνται βαρύτερα, μεγαλύτερα τεμάχια ζαμπόν, κατά τι περισσότερο αλάτι και περισσότερα συντηρητικά. Το ζαμπόν που παράγεται όταν οι θερμοκρασίες είναι υψηλότερες, κατά τους θερινούς μήνες, απαιτεί επίσης κατά τι περισσότερο αλάτι και περισσότερα συντηρητικά για τη διατήρησή του, σε σύγκριση με το ζαμπόν που παράγεται κατά τη διάρκεια των, ψυχρότερων, χειμερινών μηνών.

— Πρόσθεση και μάλαξη του αλατιού στη μάζα του ζαμπόν. Με την προσθήκη του αλατιού απομακρύνεται η υγρασία από τη σάρκα του ζαμπόν. Απαιτούνται ειδικές δεξιότητες για την επιλογή της στιγμής της αφαίρεσης του αλατιού και του καθορισμού της ποσότητας που είναι κατάλληλες για την παραγωγή ζαμπόν Carmarthen. Αυτό επιτυγχάνεται με την αξιολόγηση του συμπαγούς του μυός και είναι αποτέλεσμα μακρόχρονης πρακτικής αισθαντικής πείρας που έχει περάσει από γενιά σε γενιά.

— Επίσης, με την παρακολούθηση της ωρίμασης των ζαμπόν και τον προσδιορισμό του «βαθμού τελειοποίησης» τους, ψαύοντάς τα προκειμένου να διαπιστωθεί κατά πόσον είναι αρκούντως συμπαγή και ξηρά. Εξωτερικά, το ακέραιο «Carmarthen Ham» έχει βαθύ μπεζ χρώμα και η εξωτερική επιφάνεια (ή το δέρμα), δημιουργεί μια αίσθηση ξηρού και σκληρού δέρματος. Η αναγνώριση της σωστής «αίσθησης» όσον αφορά την ωριμότητα του ζαμπόν «Carmarthen Ham» συνιστά μια ιδιαίτερη δεξιότητα που περνά από γενιά σε γενιά.

Το ζαμπόν «Carmarthen Ham» πωλείται στην ιστορική αγορά του Carmarthen ήδη από τη δεκαετία του 1970. Τα μοναδικά χαρακτηριστικά του «Carmarthen Ham», ως προϊόντος ξεχωριστής ποιότητας, είναι πλέον ευρέως αναγνωρισμένα και αποτελούν αντικείμενο ευρείας ζήτησης από τους καταναλωτές ανά την Ουαλία, το Ηνωμένο Βασίλειο, καθώς και τις υπερπόντιες χώρες. Το ζαμπόν «Carmarthen Ham» έχει προσφερθεί σε βασιλικές δεξιώσεις στους κήπους του παλατιού, καθώς και σε πλειάδα φημισμένων ξενοδοχείων, συμπεριλαμβανομένου του Celtic Manor, κατά τη διάρκεια του περίφημου Ryder Cup, το 2010. Το «Carmarthen Ham» εμφανίζεται επίσης, ανά τακτά χρονικά διαστήματα, σε τηλεοπτικά προγράμματα και στον τύπο· εξάλλου, το «Carmarthen Ham» έχει βραβευθεί με το βραβείο «Great Taste Awards for the Best Welsh Speciality» (βραβείο εξαιρετικής γεύσης για την καλύτερη ουαλική σπεσιαλιτέ).

Παραπομπή στη δημοσίευση των προδιαγραφών

(Άρθρο 6 παράγραφος 1 δεύτερο εδάφιο του παρόντος κανονισμού)

https://www.gov.uk/government/publications/protected-food-name-carmarthen-ham-pgi

(1) ΕΕ L 343 της 14.12.2012, σ. 1.